***Θουκυδίδου Ιστορίαι***

**Βιβλίο 3. Κεφάλαιο 75 §§ 3-5**

**Μετάφραση**

Εκείνος λοιπόν συμφώνησε ενώ αυτοί στρατολογούσαν τους αντιπάλους τους για τα πλοία. Επειδή όμως εκείνοι (δηλ. οι ολιγαρχικοί) φοβήθηκαν μήπως σταλούν στην Αθήνα, κάθονται ως ικέτες στο ιερό των Διοσκούρων. Ο Νικόστρατος προσπαθούσε να τους σηκώσει και να τους καθησυχάσει. Επειδή όμως δεν τους έπειθε, οι δημοκρατικοί, αφού οπλίσθηκαν με αυτή την πρόφαση, επειδή δηλαδή κατά τη γνώμη τους αυτοί δεν είχαν στο μυαλό τους κανένα καλό σκοπό με τη δυσπιστία τους να μην θέλουν ν’ αποπλεύσουν μαζί με τον Νικόστρατο, πήραν τα όπλα (των αντιπάλων) τους από τα σπίτια τους και μερικούς από αυτούς, τους οποίους συνάντησαν τυχαία, θα τους σκότωναν, εάν δεν τους εμπόδιζε ο Νικόστρατος. Καθώς οι άλλοι (δηλ. οι ολιγαρχικοί που δεν είχαν στρατολογηθεί) έβλεπαν αυτά τα οποία συνέβαιναν, κάθονται ως ικέτες στο Ηραίο και γίνονται όχι λιγότεροι από τετρακόσιους. Οι δημοκρατικοί τότε, επειδή φοβήθηκαν μήπως επιχειρήσουν κάποια πολιτική μεταβολή, αφού τους έπεισαν, τους σηκώνουν και τους μεταφέρουν στο νησάκι απέναντι από το Ηραίο και εκεί στέλνονταν σε αυτούς τρόφιμα.

**Ασκήσεις**

**1.**Γιατί οι δημοκρατικοί θέλησαν να στρατολογήσουν τους πολιτικούς τους αντιπάλους;

**2.**Πώς ερμηνεύουν οι δημοκρατικοί την άρνηση των ολιγαρχικών να επανδρώσουν τα πλοία; Ποιες προθέσεις εκδηλώνουν ως απάντηση στην άρνηση αυτή και ποιες από αυτές πραγματοποιούν;

**3.**Ποια στοιχεία δείχνουν τη μετριοπάθεια του Νικόστρατου και πώς εξηγείται η στάση του αυτή;

**4.**Να γράψετε σε τρεις στήλες τα συνηρημένα ρήματα του κειμένου (στην πρώτη τα σε *–άω*, στη δεύτερη τα σε *–έω*, στην τρίτη τα σε *–όω*) και να σχηματίσετε το δεύτερο ενικό πρόσωπο του ενεστώτα σε όλες τις εγκλίσεις, στη φωνή που βρίσκονται.